AlexejDobrolubov/national_council_slovak_2010 huggingface dataset:
12.schôdza NR SR - 5.deň - A. dopoludnia
Dátum: 2011-02-08
Poslanec: Paška, Pavol (SMER - SD)
Druh vystúpenia: Vystúpenie v rozprave

20. Ďakujem pekne, pán predseda. Vážený pán minister, možno to až tak priamo nesúvisí s návrhom, ktorý prerokúvame, ale chcem to využiť, že ste tu a trošku to súvisí, o čom budem hovoriť, s dopravou a premávkou. Ja som si všimol, že policajti sú vyzbrojení samopalmi a stále, keď ráno prechádzam cez frekventované križovatky vidím, že aj dopravní policajti, ktorí riadia dopravu, sú vyzbrojení ako keby na Slovensku zúrila občianska vojna. Chcem vás naozaj požiadať, pretože ja chápem, že sú krajiny, kde ulice sú plné vojakov a policajtov vyzbrojenými ťažkými kalibrami, ale predpokladám, že Slovensko takou krajinou nie je. Nie som skutočne odborník na túto problematiku a chápem, že situácia, alebo tá udalosť z Devínskej bola naozaj veľmi nepríjemná, že ste hľadali nejaké riešenia. To je všetko v poriadku, ale chcem vás požiadať, aby ste naozaj aspoň tam, kde to podľa mňa vôbec nie je nevyhnutné, zaviedli nejaké nariadenia, alebo s policajtami dohodli, aby tí policajti naši nechodili vyzbrojení. Je to veľmi nepríjemné. My vieme asi o čo išlo, ale keď príde nejaký návštevník do Bratislavy alebo cudzinec a vidí, že po všetkých mestách behajú policajti so "sapíkmi" na chrbte, určite to nepôsobí dobre. Som presvedčený, že policajt, ktorý riadi dopravu na križovatke na Dolných Honoch, určite nepotrebuje mať samopal na chrbte. Ďakujem pekne.
12.schôdza NR SR - 4.deň - A. dopoludnia
Dátum: 2011-02-04
Poslanec: Paška, Pavol (SMER - SD)
Druh vystúpenia: Vystúpenie

154. Ďakujem pekne. Ja veľmi krátko, napriek tomu, že to možno tak vyznelo, že tá konfrontácia vznikla medzi, alebo teda výmena názorov medzi tým pohľadom na liberálne riešenia, na náš spôsob nazerania sveta, použil som ten príklad a o to zvlášť chcem oceniť, že - a je to, myslím, prvýkrát po mojom vystúpení v tejto Národnej rade - vecnosť tónu kolegov z klubu SaS. Ďakujem.
12.schôdza NR SR - 3.deň - A. dopoludnia
Dátum: 2011-02-03
Poslanec: Paška, Pavol (SMER - SD)
Druh vystúpenia: Vystúpenie

Ďakujem pekne. Vážený pán predseda, dámy a páni, dovoľte aby som vás informoval o výsledku rokovania klubu SMER - sociálna demokracia pred hlasovaním. Chcem vás informovať, že klub nebude hlasovať za návrh výboru pre európske záležitosti na vydanie ústavného zákona. Dámy a páni, sedem mesiacov tejto vlády neuveriteľným spôsobom poškodilo obraz Slovenska v Európskej únii a vaša miera (Ruch v rokovacej sále.), a vaša miera euroskepticizmu, ktorých prejavy vidíme, či sa týka pomoci Grécku, solidarity eurovalu dosiahla neuveriteľnú mieru. Tým druhým dôvodom, prečo nie sme ochotní vás podporiť je aj to, že napriek tomu, že vás sedem mesiacov upozorňujeme, že nemáte ústavnú väčšinu, a že, ak chcete prijímať ústavné zákony, potrebujete korektný dialóg s opozíciou, čo sa neudialo už niekoľkokrát, nebudeme za tento návrh hlasovať. Nebudete nás tu dehonestovať, urážať a myslieť si, že budeme ako pajáci zdvíhať (Potlesk.) hlasy a dávať vám hlasy na vaše ústavné zákony. Ďakujem. (Potlesk.)
12.schôdza NR SR - 2.deň - B.popoludní
Dátum: 2011-02-02
Poslanec: Paška, Pavol (SMER - SD)
Druh vystúpenia: Vystúpenie s faktickou poznámkou

Ďakujem pekne. Ja už som si, dámy a páni, zvykol na určité klišé tejto vlády a schopnosť zneužívať komunikačné skratky v rôznych schémach. A jedna z nich určite je vytrvalá snaha vytvoriť dojem o predchádzajúcej vláde, že to bola ona tým radikálnym prvkom, ktorý vnášal do slovensko-maďarských vzťahov neuveriteľné napätie. Nuž dovoľte len pre pamäť pripomenúť, ako aj vznikla táto právna norma a na čo bola reakciou. Do poslednej chvíle ako predseda parlamentu som zodpovedal za legislatívnu činnosť a sme hľadali štandardný, bilaterálny spôsob komunikácie. A cez všetky možné kanály od ministerstva zahraničných vecí cez diplomatickú službu, cez našich kolegov v maďarskom Národnom zhromaždení až cez moje kontakty aj s predchádzajúcou predsedníčkou pani Szili aj potom novým predsedom maďarského Národného zhromaždenia sme sa snažili vrátiť problematiku dvojakého občianstva na klasickú pôdu vzájomnej zmluvy o spolupráci. Žiaľ, odozva nikdy nebola, jednoducho aj preto, že to bol akt, ktorý niesol všetky prvky zámernej provokácie. A nie je tajomstvom, že som bol tým ústavným činiteľom, ktorý počas štyroch rokov udržiaval všetky bilaterálne vzťahy na všetkých úrovniach, s pánom prezidentom Sólyomom, s pani predsedníčkou Szili, s pánom predsedom vlády Gyurcsányom. A vždy sme sa snažili o paritu. Aj pán poslanec hovoril vo svojom vystúpení o tom, že treba na to dvoch, ja som mal, bohužiaľ, vždy pocit vazala a mám pocit, že túto hru, maďarskú hru, prijala vláda pani Radičovej a pán minister zahraničných vecí. A ja to budem vždy odmietať, pretože to považujem... (Prerušenie vystúpenia časomerom.)
20. schôdza NR SR - 1.deň - B. popoludní
Dátum: 2011-06-28
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

125. Dobre. Ďakujem pekne, to by mi stačilo. Pán kolega Dostál, máte pravdu, za ten záver sa ospravedlňujem. No, pán kolega Zajac, to, čo ste povedali na záver vo svojej faktickej poznámke, to je objektívna lož. Ja som to jasne povedal, to, čo nám prekáža, je to, že vy získavate, a to absolútne bezprecedentným spôsobom, politicko-stranícku kontrolu nad prokuratúrou, ako ste to povedali, nad verejnoprávnymi médiami, ako ste to spomínali a tak ďalej. A naopak, budem si stále stáť za tým, že v súlade s volebným zákonom ste podviedli voličov na Slovensku, a teda podvodom ste sa dostali do parlamentu. (Potlesk.) No a to kľúčové, to kľúčové, čo chcem, čo chcem, pán poslanec Zajac, povedať, je, že to, čo nás naozaj trápi, je to, že vy ste sa rozhodli, že do verejnoprávnych médií na Slovensku dnes zavediete systém riadenia a fungovania, aký fungoval alebo aký platil v 50. rokoch v komunistických médiách na Slovensku. A to je naozaj náš problém, ktorý nám nedáva spávať a ktorý nás vždy bude nútiť, aby sme urobili všetko pre to, aby sme vám zabránili boľševickým spôsobom ovládnuť verejnoprávne médiá.
18. schôdza NR SR - 9.deň - B. popoludní
Dátum: 2011-05-31
Poslanec: Ondruš, Branislav (SMER - SD)
Druh vystúpenia: Vystúpenie v rozprave

168. Ďakujem pekne, pán podpredseda. No, pán kolega, na to, čo vy hovoríte, platí to staré slovenské, že ja o koze, ty o voze. Lebo ja si, samozrejme, uvedomujem, v akej situácii je slovenské hospodárstvo, ale my teraz hovoríme o politickom dokumente. A ja vám opäť musím zopakovať, že vy v tomto politickom dokumente, ktorý ako vláda idete predložiť alebo predkladáte do Bruselu, vy sa zaväzujete alebo sľubujete, že urobíte také zmeny, na ktoré neexistuje politická zhoda vo vládnej koalícii. To vám opakujem. Vy ste poslancom za SaS, vaša strana povedala, že nepodporí už žiadne ďalšie zvyšovanie daní, a v tomto dokumente v časti, ktorá sa začína vetou: "V roku 2012 sa počíta s...", sa okrem iného počíta aj so zvyšovaním viacerých daní. A na to som chcel upozorniť, že vy jednoducho idete sľúbiť do Bruselu alebo sľubujete v tomto materiáli do Bruselu niečo, čo je v rozpore s politickou realitou. To znamená, na čom v skutočnosti vy ako vládna koalícia nie ste dohodnutí. No a viete, ak už teda hovoríte o nejakej realite, tak musím vám povedať, že toto je aj v rozpore s ekonomickou realitou mnohokrát, lebo mimoriadne som sa pobavil napríklad na tom, že reformou dôchodkového systému chcete vyriešiť problém, ktorý ste tu charakterizovali, že kým v súčasnosti pripadá na jedného obyvateľa v poproduktívnom veku šesť ľudí v produktívnom veku, o 50 rokov to bude už len jeden a pol. No, ale povedzte mi, čo chcete s týmto urobiť, ako s dôchodkovým systémom? To potom, keď tu nebudú žiadni pracujúci, že už pomaly tu nebude nikto robiť, tak povedzte mi, za čo budeme míňať tie naše švajčiarske dôchodky z Idruhého piliera? Vy si myslíte, že dôchodkovým systém spôsobíte, že sa nám zväčší počet pracujúcich v tejto krajine? To asi ťažko. Takže vy síce máte tu prosto naplánované nejaké veci, ale musím povedať, že toto, čo tu máte naplánované, mnohokrát nemá s realitou nič spoločné.
18. schôdza NR SR - 9.deň - B. popoludní
Dátum: 2011-05-31
Poslanec: Ondruš, Branislav (SMER - SD)
Druh vystúpenia: Vystúpenie v rozprave

2. Ďakujem pekne, pán podpredseda parlamentu. Kolegyne, kolegovia, ja teda dokončím to svoje vystúpenie a dokončím ho už iba pár slovami, aby som vysvetlil, alebo dovysvetlil teda prečo považujeme za dôležité prijať takúto novelu ústavy. Ja som teda už citoval pána poslanca Tamása Gaudiho-Nagya z maďarského parlamentu, ktorý úplne otvorene povedal, že Mníchovská dohoda a rozhodnutia viedenských arbitráží boli právoplatnými rozhodnutiami podľa medzinárodného práva, a teda hovoril o tom, že výsledkom vtedajšej maďarskej revizionistickej politiky bolo aj to, že revizionistické zákony vrátili maďarské občianstvo obyvateľom žijúcim na tomto území. Ale aký má vlastne tento historický exkurz, lebo to, čo poslanec za Jobbik hovoril, je v podstate svojím spôsobom historický exkurz, aký má tento historický exkurz, ale vlastne vzťah na to, čo sleduje súčasná maďarská politika. V maďarskom parlamente vlani v lete zazneli aj tieto slová: "Je preto nevyhnutné, aby sme prijali také právne opatrenia, aby krajania na odtrhnutých územiach mali právo na sebaurčenie na najvyššej úrovni." A teraz, prosím, kľúčová veta: "Jeden štát, jeden národ sa nikdy nemôže vzdať toho, aby sa prostredníctvom mierových prostriedkov dosiahlo, aby v rámci jedného štátu žili jeho národní bratia." Túto vetu ešte raz: "Jeden štát, jeden národ sa nikdy nemôže vzdať toho, aby sa prostredníctvom mierových prostriedkov dosiahlo, aby v rámci jedného štátu žili jeho národní bratia." Tým len chcem teda zdôrazniť, že skutočne tu ide o to, že my musíme reagovať na otvorené úsilie súčasnej maďarskej politiky, aby národní bratia, čiže Maďari, žili v rámci jedného štátu. Opakujem, nehovorím, že toto je doktrína príslušníkov maďarskej národnostnej menšiny žijúcich na Slovensku, ale toto je oficiálna politická doktrína súčasnej maďarskej vlády. A práve z tohto dôvodu je nevyhnutné, aby sme my prijali také legislatívne opatrenia, ktoré, ako som to povedal predpoludním, ktoré zabránia tomu, aby sa maďarská národnostná menšina stala rukojemníkom vo veľmocenskej revizionistickej politike súčasnej maďarskej vlády. Takže, vážené kolegyne a kolegovia, celkom na záver, je nevyhnutné prijať takúto novelu zákona, aby sme zabezpečili všetkým občanom Slovenskej republiky, a to aj príslušníkom národnostných menšín, pokojný život v Slovenskej republike. Aby sme nikomu nedovolili, aby z našich národnostných menšín robil rukojemníkov vo svojej veľmocenskej a revizionistickej politike, čo je celkom reálna a nová hrozba, ktorá tu jednoducho doteraz neexistovala, a my sme povinní na túto hrozbu reagovať. Som presvedčený o tom, že predmetný návrh ústavy vychádza plne z národných záujmov a predovšetkým štátnych záujmov Slovenskej republiky. A práve preto vás chcem požiadať, aby ste tento návrh novely ústavného zákona všetci podporili. Ďakujem za pozornosť.
18. schôdza NR SR - 7.deň - B. popoludní
Dátum: 2011-05-26
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

132. Ďakujem pekne. No, pani kolegyňa Blahová, myslím, že som vás naozaj dostal do úzkych. Čiže, ak sa ma pýtate, či som to myslel vážne, odpovedám, áno. Myslel som to smrteľne vážne a stojím si za tým. Ja vám opakujem, generálny riaditeľ vydal takú normu, aby on sám sedel ako predseda vo všetkých výberových komisiách na výber riaditeľov. Na personálne otázky, na personálne otázky, nie metodické, nie otázky riadenia. Na personálne otázky chce on sám na tom podiel a dokonca nariadil vymenovávať komisie také, aby väčšinu mali ľudia, ktorých má on pod priamou kontrolou, jeho priamo podriadení, priami zamestnanci. Takže, áno, myslím to smrteľne vážne. My sme naozaj takýmto spôsobom detské domovy nepolitizovali a ja vám opakujem. Ja som nepočul zatiaľ ani od vás jeden konkrétny argument, ako má to, že si pán Juráš zobral pod priamu svoju ingerenciu vymenovávanie riaditeľov detských domovov pomôcť fungovaniu detských domovov. Pani kolegyňa Jurinová, ja som uvažoval, odpovedám na vašu otázku, ja som uvažoval, aké sú v tom hlbšie dôvody a povedal som to na úvod svojho vystúpenia. Ale žiadne som nenašiel. Ja som to jasne povedal. Ja som hľadal a uvažoval som nad tými dôvodmi, hľadal som ich v dôvodovej správe, žiadne tam nie sú. A žiadne som ani doteraz nepočul. Ak hovoríte o metodickom riadení, tak že centralizácia je v podobe teda centrálneho riadenia úradu, že centralizácia je potrebná pre lepšie metodické riadenie detských domovov, tak sa na mňa nehnevajte, ale riaditelia jednotlivých úradov práce, a to aj tých ôsmych určených, sú pravidelne metodicky, obsahovo aj z hľadiska výkonu riadení generálnym riaditeľom. Tu sú pravidelné porady riaditeľov úradu práce, môže si generálny riaditeľ zvolávať špeciálne porady tých ôsmych riaditeľov, aby sa s nimi špeciálne venoval a vydával im pokyny a cez nich riadil detské domovy. Takže táto centralizácia nemá žiadny iný dôvod a nemá žiadny iný význam, len mať priamu politickú kontrolu nad riaditeľmi (Potlesk).
18. schôdza NR SR - 7.deň - B. popoludní
Dátum: 2011-05-26
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

110. Ja beriem vystúpenie pani poslankyne Tomanovej, ktorá hovorila o tých osobných príbehoch ako celkom prirodzenú reakciu. Keďže rokovací poriadok nám umožňuje v našich vystúpenia v rozprave sa venovať nielen predloženému návrhu, ku ktorému sa rozprava vedie, ale vyjadrovať sa aj k rozprave samotnej a k vystúpeniam našich predrečníkov, tak vystúpenie pani poslankyne Tomanovej bolo absolútne logickou reakciou, najmä na vystúpenie pani poslankyne Blahovej a bolo plne v intenciách rokovacieho poriadku. Ak tu niekto obvinenia stavia na svojich osobných príbehoch, ja si myslím, a na konkrétnych osobných príbehoch, ja si myslím, že je úplne prirodzené, ak niekto tieto obvinenia vyvracia rovnakých spôsobom. A musím povedať, že nebola to pani poslankyňa Tomanová, ktorá začala týmto spôsobom argumentovať, ale bola to pani poslankyňa Blahová. Navyše si myslím, že pani poslankyňa Tomanová zabudla alebo prosto nezdôraznila, že zo strany pani poslankyne Blahovej to bolo veľmi nekorektné, pretože, pretože ona konkrétnymi, konkrétnym osobným, jedným osobným príbehom akoby podkladá systémové zmeny. Ale o tom ja budem ešte hovoriť v rozprave. Takže ja si myslím, že to vystúpenia pani poslankyne Tomanovej bolo absolútne logickou a jasnou reakciou na priebeh rozpravy. A chcel by som len zdôrazniť ešte raz, aby bolo jasné, že my ako poslanci v súlade s rokovacím poriadkom máme právo v rozprave reagovať aj na iné veci, ktoré odzneli v rozprave, nemusíme sa vo svojich vyjadreniach držať len samotného návrhu, o ktorom sa rokuje. (Potlesk.)
18. schôdza NR SR - 7.deň - B. popoludní
Dátum: 2011-05-26
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

64. Ďakujem pekne. Milé kolegyne, v zásade to, čo ste hovorili, sa týka dvoch záležitostí. Takže najskôr pokiaľ ide o rozsiahlosť tejto novelizácie. Áno, pani kolegyňa ja som pozorne sledoval aj včerajšie hlasovanie zákona o novele zákona jazyku národnostných menšín, len zásadný rozdiel medzi týmto zákonom a tým, čo dnes prejednávame, je v tom, že tam išlo o súvisiace navzájom na seba nadväzujúce novely. A opakujem, čo som jasne aj povedal vo svojom vystúpení, táto novela obsahuje sedem zákonov bez toho, aby v niektorých prípadoch jedna zmena nadväzovala na druhú. Viaceré zmeny, ktoré obsahuje čl. I novelizácie, to znamená, tá časť, ktorou sa novelizuje zákon o peňažných príspevkoch na kompenzáciu ťažkého zdravotného postihnutia, nemajú viacero ustanovení, teda z čl. I nemajú žiadnu súvislosť so zmenami, ktoré predkladáte v ďalších článkoch a ktorými novelizujete ďalšie zákony. Takže, to je základný rozdiel aj oproti tým novelám, aj nepriamym novelám, ktoré boli v minulosti, pretože tu vidím ako zásadný problém to, že novelizujete zákony vo veciach, ktoré navzájom vôbec nesúvisia. Opakujem, vôbec nesúvisia. A po druhé, pokiaľ ide o tú ambicióznosť a porovnávanie výdavkov, tak za našej vlády, myslím minulý rok, sa prijali legislatívne zmeny, ktoré len na tento rok vytvorili alebo dávajú ťažko zdravotne postihnutým ľuďom navyše v starých korunách jeden a pol miliardy korún. Päťdesiat miliónov eur, čiže, čiže, čiže vy prijímate novelizáciu, ktorá im zvyšuje príjmy pre týchto ľudí o 6 mil., tak to je ten rozdiel v tej ambicióznosti oproti tomu, čo sme robili my. A pokiaľ sa pýtate, že odkiaľ zobrať? Tak veď chcete zobrať na "rodičáku" 44 mil., tam sú peniaze. Navrhovali sme, zoberte DDS-kám a budú peniaze vo verejnom rozpočte.
18. schôdza NR SR - 6.deň - A. dopoludnia
Dátum: 2011-05-25
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

76. Ďakujem pekne, pán predseda. Pani kolegyňa, ja chcem poďakovať za toto vystúpenie najmä preto, lebo namiesto emócií, ktorých si v tejto rozprave užívame dosť, možno aj viac, ako je v poriadku, ste postavili veľmi racionálny pohľad a poukázali ste na úplne konkrétne dopady tejto novely zákona práve v takej citlivej oblasti, ako sú sociálne služby alebo zdravotníctvo. Hovorím o tom preto, lebo všetci dobre vieme, že sme každý deň konfrontovaní s tým, ako súčasná vládna koalícia sa usiluje v snahe znížiť deficit verejných financií šetriť práve v týchto oblastiach. A ja si myslím, že práve preto bolo veľmi dôležité, aby niekto v tejto rozprave upozornil na to, že šetríme na jednej strane, šetríme na kvalite alebo vláda sa usiluje šetriť na jednej strane, pričom to má negatívne dopady na kvalitu sociálnych služieb alebo zdravotníckej starostlivosti, a na druhej strane sa tu vytvárajú nové náklady, ktoré nie sú pokryté a ktoré budú opäť vytvárať tlak na výdavky štátu alebo verejných inštitúcií, a pritom je tu zjavný nedostatok peňazí na to, aby sme vôbec zabezpečili férové a spravodlivé fungovanie či už sociálneho systému, alebo zdravotníctva. Takže ja si myslím, že je veľmi dôležité poukazovať v tejto súvislosti najmä na takéto praktické dopady, a to opakujem, najmä v takých citlivých oblastiach, akými sú sociálna starostlivosť a zdravotníctvo.
18. schôdza NR SR - 5.deň - B. popoludní
Dátum: 2011-05-24
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán kolega, mňa tam zaujalo niekoľko tých bodov. Aj ja som chcel povedať len pár slov ešte k tej asimilácii ako pán kolega Dostál. Skutočne tých dôvodov pre asimiláciu je viac, ako to už aj spomenul pán kolega Dostál. Okrem takých celkom prirodzených z hľadiska toho, že je tu menšina, sú to napr. otvorené hranice do celého sveta a, samozrejme, aj existencia teda väčšinového maďarského štátu. Čiže ja si myslím, že skutočne naozaj na základe iba toho, že si pozrieme čísla, nevieme jednoznačne povedať, prečo tu klesá počet Maďarov. Ale na druhej strane treba povedať, že ja si myslím, že veľká časť Maďarov žije v regiónoch, ktoré sú za tých uplynulých 20 rokov výrazne postihnuté a výrazne negatívne postihnuté tými sociálnymi a ekonomickými dopadmi toho vývoja, ktorý tu za tých 20 rokov máme. Teda ja som si istý, že aj okrem iných faktorov aj práve ten sociálno-ekonomický vývoj za posledných 20 rokov negatívne ovplyvňuje natalitu medzi Maďarmi na Slovensku. A opakujem, južné Slovensko, kde Maďari žijú, naozaj možno popri takých regiónoch, ako je Orava alebo Spiš, alebo severovýchod Slovenska, určite patrí k tým ťažko skúšaným regiónom. A to podľa mňa pôrodnosť Maďarov takisto ovplyvňuje. A pokiaľ ste teda spomenuli nejaké prieskumy lojálnosti, v ktorých teda vyšlo, že Maďari sú lojálni. My sme to tu nikdy nespochybňovali, sami sme to zdôrazňovali. A ja si myslím, že to je najlepším argumentom pre to, že väčšina Maďarov je spokojná... (Prerušenie vystúpenia časomerom.)
18. schôdza NR SR - 5.deň - B. popoludní
Dátum: 2011-05-24
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

Pani kolegyňa, rád by som povedal, že nečudujte sa asimilácii, ak švárnych slovenských mládencov lákajú pekné Maďarky, ako ste vy, ale priznám sa, že budem radšej viac taký ako racionálny, možno aj práve preto, že vy ste sa usilovali byť, tak ako to, myslím, kolega Senko povedal, výrazne emocionálna. A ja sa obávam, že toto je naozaj dosť vážna téma na to, aby sme sa pokúsili radšej byť v tej racionálnej polohe. Ja si osobne myslím, že ste neboli voči nám veľmi spravodlivá vo svojom vystúpení, pretože ja naozaj nemyslím, že robíme čokoľvek alebo presadzujeme čokoľvek, čoho výsledkom by mohol byť strach Maďarov na Slovensku používať svoj rodný jazyk. Ja si dovolím hovoriť aspoň trošku z osobnej skúsenosti, keďže som časť svojho detstva prežil na juhu Slovenska medzi Maďarmi, dokonca vám musím povedať, že napriek tomu, že som chodil do slovenskej základnej školy, tak som bol jediný v našej triede, kto po maďarsky nehovoril. A musím vám povedať, že najmä keď zazvonilo na prestávku, tak som sa ocital v tej pozícii, o ktorej ste vy hovorili v prípade Maďarov. Bol som jediný, kto mal problémy rozprávať sa so svojimi spolužiakmi, pretože všetci hovorili po maďarsky. Ale priznám sa, že mňa to skôr motivovalo, že som sa aj ja chcel tú maďarčinu naučiť, no ale nenaučil som sa ju. Čo ale chcem povedať, je, že tie fakty, ktoré hovoríte o asimilácii, ja nepoznám. Takže ich nechcem popierať. Ale musím vás upozorniť, že naozaj Slovensko zažíva vo všeobecnosti pokles počtu obyvateľov. A myslím si, že takýto fakt o úbytku počtu Maďarov na Slovensku by bol racionálny, ak by sme ho dali s tým do súvislosti. A ja si myslím, že toto nie je výsledok asimilácie... (Prerušenie vystúpenia časomerom.)
18. schôdza NR SR - 3.deň - B. popoludní
Dátum: 2011-05-19
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

Ďakujem pekne. Ja chcem v podstate len poďakovať pani poslankyni Tomanovej za tú jej reakciu, za to, že vlastne trošku dovysvetľovala alebo poopravila to, čo som hovoril o tej filozofii, lebo ja toto považujem naozaj za kľúčový rozdiel medzi tým, ako bol konštruovaný rodičovský príspevok doteraz, a tým, ako je konštruovaný teraz. A opakujem, považujem to za veľmi dôležité práve vo vzťahu k tomu, ako ho chcete konštruovať odteraz v tejto novele. A, pán poslanec Krnáč, ja to hovorím celkom otvorene. Ja si naozaj myslím, že vy ste si zobrali na mušku predovšetkým rómske obyvateľstvo a rómske rodiny. A podľa mňa jednoducho takýmto spôsobom ísť prosto meniť zákon, to je jednoducho neprijateľné, najmä keď skutočne tu chýba seriózna analýza dopadov na tých, na ktorých ten zákon reálne dopadne, teda na nezamestnaných, najmä teda dlhodobo nezamestnaných rodičov.